b"\n_START_ARTICLE_\nCan Cis\xc3\xb3 de Gu\xc3\xa8mol\n_START_SECTION_\nDescripci\xc3\xb3\n_START_PARAGRAPH_\n\xc3\x89s una masia de planta rectangular amb algun petit cos afegit. El parament \xc3\xa9s de pedra de Banyoles de treball molt diferenciat. Pr\xc3\xa0cticament nom\xc3\xa9s hi trobem carreus ben escairats a les cantonades, a la resta dels murs l'aparell \xc3\xa9s molt desigual. Els murs tenen, en part, restes d'un arrebossat. La coberta \xc3\xa9s de teula \xc3\xa0rab i a dues vessants. Carener perpendicular a la fa\xc3\xa7ana. Incipient r\xc3\xa0fec, format per dues fileres de teules sobre cabirons. Les obertures, portes i finestres, hi s\xc3\xb3n practicades de manera bastant arbitr\xc3\xa0ria: unes es troben emmarcades i altres tenen llinda una mica treballada i en forma d'arc. Malgrat que tot el conjunt resulta for\xc3\xa7a normal i senzill, la fa\xc3\xa7ana de la masia ens presenta unes solucions molt interessants. \xc3\x89s una composici\xc3\xb3 sim\xc3\xa8trica i compensada quant a la distribuci\xc3\xb3 dels elements que la conformen. D'una banda, a la part inferior, hi tenim una arcada, a mode de porxo, formada per un arc apuntat de carreus ben escairats. A l'interior del porxo, s'hi troba una escala, de pocs esgraons, que d\xc3\xb3na acc\xc3\xa9s a l'habitatge i, a m\xc3\xa0 dreta hi queda l'espai d'aixopluc per a les eines del camp, carros, etc. A la part superior, sobre l'arcada, s'hi obren dues obertures rectangulars separades per un pilar. \xc3\x89s a dir, s'hi ha practicat un element badiu on emmagatzemar els farratges. La combinaci\xc3\xb3 porxo-paller \xc3\xa9s molt t\xc3\xadpica de la zona de Banyoles.\n_START_SECTION_\nHist\xc3\xb2ria\n_START_PARAGRAPH_\n\xc3\x89s una masia que pertanyia a Gu\xc3\xa8mol, petit nucli de poblaci\xc3\xb3 ja existent a l'\xc3\xa8poca medieval, a m\xc3\xa9s a m\xc3\xa9s de la vila Vella i Nova."